โฆษกประจำสำนักนายกรัฐมนตรี เผยแผนแก้ปัญหาฝุ่นละอองที่ชัดเจน มาตรการหยุดเรียนของ กทม.
โฆษกประจำสำนักนายกรัฐมนตรี เผยแผนแก้ปัญหาฝุ่นละอองที่ชัดเจน มาตรการหยุดเรียนของ กทม. นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความห่วงใยต่อสถานการณ์ฝุ่นละออง PM2.5 พร้อมติดตามและสั่งการมาตรการแก้ไขปัญหาอย่างต่อเนื่อง ซึ่งมีการแบ่งระดับความเข้มข้นของปัญหาออกเป็น 4 ระดับ ซึ่งขณะนี้สถานการณ์อยู่ในระดับที่ค่าฝุ่นละอองอยู่ที่ 51-71 ไมโครกรัมต่อ ลบ.ม. ซึ่งเป็นสิ่งที่ทุกหน้วยงานต้องดำเนินมาตรการที่เข้มข้น ขณะที่ล่าสุด ทางกรุงเทพมหานคร ได้มีมาตรการ 2 มาตรการ คือ การปิดโรงเรียนในสังกัด 437 แห่ง และการเหลื่อมเวลาการทำงานของหน่วยงานบางสังกัดของ กทม. ทำให้สถานการณ์ปัญหาฝุ่นละอองในวันนี้ดีขึ้น โดยเหลือพื้นที่สีส้มเพียง 15 พื้นที่ซึ่งเป็นไปตามผลการศึกษา ที่พบว่าปัญหาฝุ่นละอองเกิดจากการจราจรถึงกว่าร้อยละ 70 ส่วนมาตรการในการควบคุมการเผาในที่โล่ง ก็เป็นหน้าที่ของผู้ว่าราชการจังหวัดแต่ละพื้นที่ โดยทุกหน่วยงานได้รายงานผลการดำเนินนการทั้งหมดมาให้นายกรัฐมนตรี ได้รับทราบอย่างต่อเนื่องส่วนที่มีการเสนอให้ยกเลิกการเผาอ้อยนั้น โฆษกประจำสำนักนายกรัฐมนตรี กล่าวว่า ทางกระทรวงอุตสาหกรรมและสมาคมอ้อย ได้ยืนยันว่าจะสามารถดำเนินการได้ภายในปี 2565 เพราะต้องใช้เวลาในการปรับเปลี่ยน นอกจากนี้ระยะต่อไปยังพูดถึงเรื่องการส่งเสริมใช้ยานพาหนะที่ลดมลพิษ อย่างไรก็ตามโดยรัฐบาลยืนยันแนวทางการใช้มาตรการที่เป็นยาเบาและแรงขึ้นให้เป็นไปตามเปลี่ยนแปลงของสถานการณ์โดยสิ่งสำคัญคือ ทุกคนต้องเข้ามามีส่วนร่วม ขณะที่รัฐบาลก็จะทำงานอย่างเต็มที่นายกรัฐมนตรี พร้อมรับฟังข้อเสนอ ถึงการแก้ปัญหาจากทุกฝ่ายและในวันพรุ่งนี้ที่พลเอก ประวิตร วงษ์สุวรรณ รองนายกรัฐมนตรี จะเป็นประธานการประชุมคณะกรรมการสิ่งแวดล้อมแห่งชาติ ที่กระทรวงทรัพยากรธรรมชาติและสิ่งแวดล้อม ในเวลา 13.30 น.ก็จะมีการหารือและรับฟังความเห็นของทุกฝ่าย โดยจะได้ลงรายละเอียดของมาตรการในความรับผิดชอบของแต่ละหน่วยงานให้มีความชัดเจนที่สุด ส่วน 12 มาตรการเร่งด่วนที่เสนอโดยรัฐมนตรีว่าการกระทรวงทรัพยากรธรรมชาติและสิ่งแวดล้อมนั้น ได้รับหลักการและส่งให้พิจารณาในการประชุม ส่วนผลกระทบในด้านต่างๆได้มีการเชิญผู้ที่เกี่ยวข้องเข้าหารือในการประชุมพรุ่งนี้ด้วยโฆษกประจำสำนักนายกรัฐมนตรี ย้ำว่า นายกรัฐมนตรีรับทราบสถานการณ์และเข้าใจถึงผลกระทบที่มีต่อประชาชนและมีความห่วงใยมาโดยตลอด จึงมอบให้กรมอนามัยกระทรวงสาธารณสุข แจ้งเตือนประชาชนทุกจังหวัด เพื่อการปฎิบัติตัวอย่างถูกต้องในการรับมือป้องกันฝุ่นละออง โดยเฉพาะในกลุ่มเสี่ยงต้องกำชับข้อมูลทุกอย่างต้องลงถึงประชาชนอย่างแท้จริง